ไทยซัมซุงดันเบี้ยชีวิตโต57%
ยอดขาย4เดือนทำได้361ล้านบาทคปภ.เตือนกำหนดยื่นลงทุนฟินันซ่า
29 พ.ค. 2556

ยอดขาย4เดือนทำได้361ล้านบาทคปภ.เตือนกำหนดยื่นลงทุนฟินันซ่า
ไทยซัมซุงประกันชีวิต ปั๊มยอดขาย 4 เดือนแรกโต 57%
นายบัณฑิต เจียมอนุกูลกิจ รองประธานบริหารและประธานเจ้าหน้าที่บริหารการจัดจำหน่ายทุกช่องทาง บริษัท ไทยซัมซุง ประกันชีวิต เปิดเผยว่า ในช่วงเดือน ม.ค.เม.ย.ที่ผ่านมา บริษัทยังคงรักษายอดขายการเติบโตได้อย่างต่อเนื่องในทุกช่องทางจัดจำหน่าย โดยมีรายได้จากเบี้ยรับปีแรก 361 ล้านบาท หรือเพิ่มขึ้น 57% จากปีที่ผ่านมา
“ปัจจุบันเรามีช่องทางขายหลักผ่านตัวแทน โดยมีเบี้ยรับปีแรกสูงถึง 178 ล้านบาท หรือเพิ่มขึ้น 33% เมื่อเทียบกับการเติบโตของตลาดอยู่ที่ 9% ส่วนช่องทางขายผ่านโทรศัพท์หรือเทเลมาร์เก็ตติ้งนั้น มีเบี้ยรับปีแรก 47 ล้านบาท หรือเพิ่มขึ้น 494% และประกันกลุ่มมีเบี้ยรับปีแรก 128 ล้านบาท หรือเพิ่มขึ้น 63% เมื่อเทียบกับปีที่ผ่านมา ส่วนที่เหลือก็มาจากช่องทางอื่นๆ” นายบัณฑิต กล่าว
อย่างไรก็ตาม ในปีนี้บริษัท ซัมซุง ไลฟ์ ซึ่งเป็นบริษัทแม่และบริษัท ไทยซัมซุง ประกันชีวิต ได้วางกลยุทธ์การสร้างแบรนด์เพื่อให้เกิดความเชื่อมั่นและเป็นที่รู้จักในไทยอย่างต่อเนื่องผ่านสื่อโฆษณาต่างๆ เช่น บนรถและสถานีรถไฟฟ้าบีทีเอส
นายอำนาจ วงศ์พินิจวโรดม ผู้ช่วยเลขาธิการสายพัฒนาและวิเคราะห์ระบบการตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ในฐานะกรรมการควบคุมบริษัท ฟินันซ่าประกันชีวิต กล่าวว่า ขณะนี้ได้มีผู้สนใจยื่นข้อเสนอการเพิ่มทุนพร้อมวางเงินหลักประกันแล้วจำนวนหนึ่ง ดังนั้นหากมีผู้สนใจลงทุนต้องการเข้าร่วมทุนในบริษัทขอให้รีบยื่นข้อเสนอการร่วมทุนกับบริษัทภายในวันที่ 29 พ.ค.นี้ ณ อาคารฟินันซ่าประกันชีวิต ซึ่งคณะกรรมการควบคุมจะเปิดซองเพื่อพิจารณาข้อเสนอของผู้ร่วมทุนทุกราย คาดว่าจะได้ข้อสรุปที่ชัดเจนในเร็วๆ นี้ และจะแจ้งให้สาธารณชนทราบต่อไป
ทั้งนี้ ผู้ที่สนใจร่วมทุนในบริษัทต้องยื่นข้อเสนอพร้อมหลักประกันจำนวน 15 ล้านบาท และต้องระบุในข้อเสนอว่าจะยื่นเงื่อนไขตามข้อเสนอไว้ภายใน 60 วัน นับจากวันที่คณะกรรมการเปิดซองข้อเสนอ และห้ามถอนไม่ว่ากรณีใด ซึ่งคณะกรรมการควบคุมจะเปิดซองข้อเสนอทั้งหมดเมื่อพ้น 30 วัน นับจากวันที่มีการยื่นข้อเสนอรายแรก